淡江時報 第 769 期

**第二十五屆五虎崗文學獎�新詩組推薦獎--林投姐**

**瀛苑副刊**

文�劉兆恩（中文系）
  
  
猶原會使聽著伊在啼哭
  
我的囝兒
  
佇這個無緣的林投樹腳
  
我的淒涼隨樹飄搖，風雨未停
  
水聲風聲聲聲無奈
  
聲聲的無奈追我太緊
  
（我把衣帶緩緩繞過屘囝的頷頸，出力）
  
心肝囝，不通驚
  
阿母未擱讓你孤單讓你寒
  
  
呵 總是注定的薄命
  
注定不願相信汝是浪蕩子啊，哪堪怨嘆
  
人在多講話，七少年八少年的你我
  
曖昧的身影
  
（我靜靜偎置汝的胸坎，看惜別的安平港，聽信任的心聲）
  
總是困在使人未喘氣的溫柔
  
你當天咒誓，痴迷我固執削瘦的等待
  
日日夜夜
  
多情的無情的都是，歲月啊
  
伊漸漸在流，話漸漸在湠
  
可憐一個死尪的少年查某，卻去姘著有某的浪蕩子
  
（我靜靜偎置門後壁，眼淚未煞，滴落腹肚日日大）
  
總是做憨人的運命
  
呵呵運命，你可有聽見我餒死寒死的心肝
  
定定續在思念的尾聲，唱就木的哀歌
  
  
呵呵運命，是牽連阮母囝的衣帶，
  
是未開的死結
  
（我將衣帶甩過樹椏，搖搖晃晃）
  
呵呵乖囝，我的乖囝
  
雖然汝的阿爸無愛咱
  
不過阿母絕對未擱讓你孤單，
  
未擱讓你寒

